**"הגלבוע בכיוון הנכון לבסס עצמו כמוקד תיירותי"**

שר התיירות סייר באזור והתרשם מאוד מהעשייה. השר רואה פוטנציאל תיירותי רב במוא"ז הגלבוע, ואמר לראש המועצה, עובד נור: “יישמתם היטב את עקרונות המשרד לפיתוח תיירות, ורכשתם לעצמכם אותנו "כפרויקטורים" שלכם אל מול הגורמים הרלוונטיים לקידום התכניות”

אטרקציות תיירותיות חדשות בגלבוע, עמדו היום (ה'), במרכז ביקורו של שר התיירות, יריב לוין, שהתארח במוא"ז הגלבוע, כאורח ראש המועצה. הביקור כלל סיור בין מספר מקומות בהם מתכננת המועצה להקים, לפתח ולשווק מיזמים תיירותיים, וזאת מתוך ראייה מערכתית של בידול ומיתוג הגלבוע כמוקד תיירותי ומינוף הפעילויות הכלכליות.

סוף הסיור כלל פגישת עבודה, בה ביקש השר לוין להביע את הערכתו להתנהלות המועצה וביקש לסייע בקידום פרויקטים שנמצאים בשלבים מתקדמים, וזאת מתוך תפישת עבודה של משרדו המבקשת להוציא לפועל כמה שיותר מהר פרויקטים שעברו את שלבי התכנון וניתנים כבר לביצוע. השר לוין התרשם שניתן לקדם במהירות רבה פרויקטים הנוגעים לפעילויות אקסטרים. לדבריו: "הנחת העבודה היא לנסות לתמוך ממשית ברשויות אשר יש באמתחתם פרויקטים הניתנים כבר לביצוע מידי ואין צורך בהליכים מורכבים. מוא"ז הגלבוע מיישמים זאת היטב, ואני רואה טעם רב בקידום אטרקציות של הפעילויות המוצגות, המאפשרים רצף הגיוני בנוף הגלבוע ובמדיניות הגורסת כי הגלבוע הוא הבית לפעילויות אתגריות".

ראש מוא"ז הגלבוע, עובד נור: "למועצה יש אינטרס ומדיניות ברורה לחזק את הצמיחה הכלכלית והתיירות בגלבוע. אני מודה לשר שהגיע לגלבוע לצפות בעשייה שאנו מובילים למען חיזוק התיירות, וקידום התיירנים בגלבוע. יש בידי משרדו לסייע לנו רבות באיגום משאבים ויכולות, למען מיקום הגלבוע במקום הראוי לו במפת התיירות הארצית, וכעוגן תיירותי, חינוכי ומורשתי".

ראוי לציין, כי בעקבות פגישה קודמת, פעל שר התיירות לשילוב הגלבוע במפת העדיפויות לקבלת מענקים להקמת מלונות, ובהמשך לכך נפתח ביקור השר במתחם הסקי, שם פגשו השר לוין וראש המועצה, את עמית פורת, מבעלי מלון "אוליב"- מלון בוטיק המיועד להיפתח כבר בקיץ הקרוב. המלון יכלול כ-80 חדרי לינה ויכלול מסעדה כשרה חדשה במתחם. המלון החדש גם יתכתב עם כל פעילות הנופש המתקיימת בסביבתו, ויהווה מרכז מיידע למטיילים בהר הגלבוע. יזמי המלון ביקשו להודות לרוח גבית ולשיתוף הפעולה המוצלח לו הם זוכים מצד המועצה ומשרד התיירות.

המשך הסיור כלל ביקור במקומות עליהם דובר בפגישת העבודה, במהלכם סקרה ענת מור, מנהלת האסטרטגיה במועצה, את תכנית העבודה המתוכננות למקום. לפגישה הצטרפה גם הגב' אורית מסר-הראל, העומדת בראש עמותת התיירות בעמקים, אותה עמותה מוצלחת עליה הצטרפה לאחרונה מוא"ז הגלבוע, לאחר זיהוי נושא התיירות בגלבוע, כנושא מוביל בצמיחה הכלכלית.